Papersnake/gushiwen huggingface dataset:
又二首 其一
刘克庄（宋代）

诸子皆蠡管，惟聃说大方。其隅四无有，于道两相忘。

未易五车尽，难将寸矩量。楚辞迷极际，柳对昧中旁。

鸟止丘何小，蜗争角许忙。更须参孟叟，归宿要知乡。
和郭教授立春除夜之作二首
吴芾（宋代）

儿童争喜岁时新，老去方知感此辰。
始具杯盘来送腊，又簪幡胜去鞭春。
满斟蕉叶休辞醉，且对桃花痛饮醇。
况有故人能过我，相看岁晚更情亲。
题望飞泉
太史章（宋代）

既晴安得雨霏霏，百道流泉落翠微。
侧帽试看绳引处，破烟千点湿人衣。
赠孙天初二绝 其一
张吉（明代）

簿书旁午无虚日，应接劳忉没了期。流水湾湾云片片，谁知到处露天倪。
梁。勍敌
孙元晏（唐代）

传闻天子重儒才，特为皇华绮宴开。

今日方惊遇勍敌，此人元自北朝来。
送慧公朝补陀 其一
李之世（明代）

一片慈云占断峰，海潮随月去溶溶。玉毫光彻三千界，影落斜阳杯渡中。
杜陵
寇准（宋代）

燕有情还至，花无主乱开。杜陵人不见，夜月自徘徊。
旅舍遇雨
杜荀鹤（唐代）

月华星彩坐来收，岳色江声暗结愁。
半夜灯前十年事，一时和雨到心头。
论语绝句一百首
张九成（宋代）

须知道体亦常虚，君子安能一器拘。
赐也但知瑚琏贵，岂闻天地亦蘧庐。
菩萨蛮·风柔日薄春犹早
李清照（宋代）

风柔日薄春犹早，夹衫乍著心情好。睡起觉微寒，梅花鬓上残。
故乡何处是，忘了除非醉。沉水卧时烧，香消酒未消。
清乐轩
王淮（宋代）

无心涉是非，水屋掩柴扉。俯槛池鱼跃，开门野鹭飞。

松花酿腊酒，荷叶补秋衣。向晚看山去，孤筇步落晖。
流合浦岭外作
张均（唐代）

瘴江西去火为山，炎徼南穷鬼作关。

从此更投人境外，生涯应在有无间。
走笔再和凤凰山十韵酬良器解元兼呈文中宣德 其六
葛胜仲（宋代）

催功下下与高高，束火人归闹小桥。莫向九岩生妄见，须知采柏望中遥。
归思
黄滔（唐代）

蓟北风烟空汉月，湘南云水半蛮边。

寒为旅雁暖还去，秦越离家可十年。
送友人自荆襄归江东（友人新丧偶）
许浑（唐代）

商洛转江濆，一杯聊送君。剑愁龙失伴，琴怨鹤离群。

楚驿枕秋水，湘帆凌暮云。猿声断肠夜，应向雨中闻。
偈颂八十七首
释慧开（宋代）

天阴性地昏，日出心光耀。
柱杖笑呵呵，禅{左爿右木}也{左足右孛}跳。
管甚岁余闰，一任月大小。
淈{左氵右盾}几春秋，用处非常峭。
可怜五十三知识，未曾梦见顶门竅。
广文先生送诗方思所以报之而未得忽鹂落庭树
赵蕃（宋代）

黄妳能生睡，朱弦孰写忧。
客居兹已病，归去合成谋。
华岳虽遥吏，陶窗得素求。
小舟何日具，湖水正漫洲。
治圃杂书二十首
方回（元代）

汲水洗青石，寘之盛酒樽。
身閒宜独坐，手冷喜时扪。
晓露黏花片，春苔蚀浪痕。
从吾已安稳，不复动云根。
别宇文丈
阳枋（宋代）

满耳声称蓦浣沙，萍根云叶际天涯。
襟扃喷扑芝兰气，韵味清修诗礼家。
胜把香编消岁月，点无浮叶靓春华。
西归人问簪朋得，将作东南第一夸。
相和歌辞。乌夜啼
白居易（唐代）

城上归时晚，庭前宿处危。月明无叶树，霜滑有风枝。

啼涩饥喉咽，飞低冻翅垂。画堂鹦鹉鸟，冷暖不相知。
自恩县至平原县途间积水
褚廷璋（清代）

官衢积行潦，绕径出禾亩。纵横贸东西，登顿失前后。

露叶纷拂面，风条乱捎肘。纡回深丛间，屡误问野叟。

大河仍前横，半浸堤上柳。肩舆随波轩，拥卫戴而负。

鸦飞类衔尾，猱度象接手。侧踔泥径横，斜奔石坡陡。

一里迟及三，十步危得九。少焉赴夷涂，孤塔露平阜。

村场转碌碡，篱案杂盆缶。瞥见贵客来，喧骇乃鸡狗。

就阴老树根，晚风动林薮。暂解从役烦，一掬清入口。

方塘水含漪，嫩碧剪秋韭。
古田女 其二
陈普（宋代）

北人见飓风，掀簸嗟真差。君子逢不若，白昼成黑夜。

日月同一天，宁复殊次舍。礼义无华夷，悦心悉如蔗。

披沙欲出金，恶莠为害稼。朝歌与胜母，贤者同回驾。

中为去偏倚，庸但无怪讶。安敢亢亢方，却无伈伈下。

礼不虑咈违，义不恤怒骂。恭惟秦汉前，礼乐止河华。

七闽底处所，目不睹韶夏。食才美马甲，衣仅知压柘。

应无雁币聘，宁识枣脩嫁。历汉晋至唐，谈口无可藉。

令孜与思勖，畏作貂珰霸。第从常衮来，始识不逆诈。

珠玉满面前，犹或迷光价。一二百年来，骅骝渐知跨。

述古与介夫，各有诗书暇。晦翁黄勉斋，遂以教天下。

昔时蛮隶国，今作齐鲁化。沂风蔼莫春，弦诵殷长夏。

蹡蹡多规行，穆穆亲衡迓。方知地无偏，又喜才不借。

独馀男女俗，缺漏留微罅。未能秣驹汉，颇碍雪驴灞。

有心即知礼，有口皆思炙。男女既冠笄，屋宇仍台榭。

朝夕晓凊温，春秋能社蜡。溱洧秉蕳游，此日何可假。

礼自标枝来，心无倾盖乍。风流与衣冠，犹当轶王谢。

田渔非女事，诗以告里社。
方氏清芬阁
刁约（宋代）

自别高居二纪馀，今朝重到懒踟蹰。
山川胜景依然在，屈指交亲一半无。
西斋金凤花开百馀日相继不绝难其能久而惜群芳之不留也
周紫芝（宋代）

昨日晴天花满树，今日风前已飞絮。闲花可是天与红，着意东风吹不去。

偶然乘此花树空，遂揽春晖学飞翥。人间此鸟久不出，拟欲高翔入鹓鹭。

凌傲风光不自羞，狼藉空庭复谁觑。自应敛衽避芳尘，一笑非关迫迟暮。

可怜开谢百日中，浪遣花神费调护。岭梅何事挽不留，零落风枝怨寒冱。
和袭美江南书情二十韵寄秘阁韦校书贻之商洛…次韵
陆龟蒙（唐代）

我志如鱼乐，君词称凤衔。暂来从露冕，何事买云岩。

水石应容病，松篁未听谗。罐香松蠹腻，山信药苗缄。

爱鹭欹危立，思猿矍铄獑。谢才偏许脁，阮放最怜咸。

大乐宁忘缶，奇工肯顾瑊.客愁迷旧隐，鹰健想秋毚。

砚缺犹慵琢，文繁却要芟。雨馀幽沼净，霞散远峰巉.

洗笔烟成段，培花土作杴.访僧还觅伴，医鹤自须监。

荒庙犹怀季，清滩几梦严。背风开蠹简，冲浪试新帆。

闷忆年支酒，闲裁古样衫。钓家随野舫，仙蕴逐雕函。

度岁赊羸马，先春买小螊。共疏泉入竹，同坐月过杉。

染翰穷高致，怀贤发至諴.不堪潘子鬓，愁促易髟髟。
送依石老僧入丹霞并谢其赠端州石
释今无（明代）

搜得青山骨，添予白昼心。勇能离故土，老好入丛林。

一念行应到，千岩坐更深。寒云交密处，踪迹渺难寻。
元师自荣州来追送余于泸之江安绵水驿因复用
黄庭坚（宋代）

岁行辛巳建中年，诸公起废自林泉。
王师侧闻陛下圣，抱琴欲奏南风弦。
孤臣蒙恩已三命，望尧如日开金镜。
但忧衰疾不敢前，眼前黑花耳闻磬。
岂如道人山绕门，开轩友此岁寒君。
能来作诗赏劲节，家有晓事扬子云。
箨龙森森新间旧，父翁老苍孙子秀。
但知战胜得道肥，莫问无肉令人瘦。
是师胸中抱明月，醉翁不死起自说。
竹影生凉到屋椽，此声可听不可传。
关西书院落成示诸生
方正瑗（清代）

西岐圣人邦，治化隆终古。粤自汉唐来，功利杂尊俎。

今兹礼乐备，文明会当午。未免征战馀，习俗尚黩武。

青袍少业儒，铁衣多擒虏。岂知陕右地，原为理学薮。

读书不讲道，忠信便无主。笥中岁赐金，买得百弓土。

筑屋跨山河，聊以蔽风雨。矜式祀二贤，诸生聚三辅。

学为圣人徒，方圆就规矩。何人非颜曾，何乡非邹鲁。

殊途而同归，狂狷各有取。勿谓岐阳遥，流风动钟鼓。
夜坐偶书
陆游（宋代）

衰发萧疏雪满簪，暮年光景易駸駸。
已甘身作沟中断，不愿人知爨下音。
病鹤摧颓分薄俸，悲蛩断续和微吟。
向来误有功名念，欲挽天河洗此心。
永明禅师生日
释德洪（宋代）

教乘法檀越，宗门禅判官。今朝藏不得，推出与人看。

看看，夜行只管贪明月，不觉浑身露水寒。
别杨埙
赵湘（宋代）

此身偏似雁，南北但孤飞。
久客难为别，穷秋况未归。
去程寒雨细，留话夕阳微。
试共江边立，疏砧又捣衣。
哭吕衡州六首 其四
元稹（唐代）

雕鹗生难敌，沉檀死更香。儿童喧巷市，羸老哭碑堂。

雁起沙汀闇，云连海气黄。祝融峰上月，几照北人丧。
同张守谒蔡子强观砚论琴偶书
刘子翚（宋代）

共造中郎室，明窗玩好奇。
砚珍镌子石，琴古斲孙枝。
篆鼎飘香远，茶瓯转味迟。
自惭尘土累，清话得移时。
送姚明府赴招义县
无可（唐代）

濠梁古县城，结束赴王程。道路携家去，波涛隔月行。

车临芳草下，吏踏落花迎。暮郭山遥见，春洲鸟不惊。

风烟谯国远，桑柘楚田平。何以书能化，长淮彻海清。
次韵校书孔彦常校资治通监作
晁补之（宋代）

群公爱我邀我居，平生文举情岂疏。
钩陈玄武在北极，上帝之府森图书。
赵韩魏降显德尾，司马蝉嫣世良史。
其人不见其言在，青草生原岁阳止。
吾君好学由生知，成汤得尹方有为。
应合它年尹躬学，书成泣像麒麟阁。
再和
韦骧（宋代）

湖山清迥雪霜天，结客寻幽布锦筵。猛作清欢送残腊，冥搜佳句待新年。

共欣爱日临樽俎，暗觉和风入管弦。数品香葩为时发，潜知造物以相怜。
龙凤洲 其四
陆深（明代）

嗟予亦是观风使，藜阁木天闻史事。诗成或有蛟龙泪，风雨江头寒食至。
送李辟疆
杨杰（宋代）

李辟疆，濡须别我游池阳。别后不得信，不觉青女三飞霜。

每见不俗仇雠杯觞，桎梏文章。忆君酒怪吟狂，往往登高岗。

但见大江水茫茫，九华峰青苍，使我增悲伤。明堂礼后一百二十日，忽骑蹇驴访我来池阳。

倒覆我巾箱，得我弊藁数十张。索我狂书八九行，告我明日游帝乡。

我知利民术，君心十年藏。青云一万里，此去高翱翔。
四独吟
何南凤（明代）

独行好，迟速往还惟自晓。不须待后与追前，芒鞋竹杖无烦恼。

独住好，贫富閒忙惟自晓。不须接众与招贤，饭疏饮水无烦恼。

独坐好，散乱昏沈惟自晓。不须听板与巡香，跏趺箕踞无烦恼。

独卧好，梦去醒来惟自晓。不须戒躁与防淫，侧身欹枕无烦恼。
散关
宋祁（宋代）

磴道何盘盘，百步人一憩。
弭节高山颠，关存不置吏。
昔缘暴客须，今为有道废。
送沈生昆弟随侍之博白四绝句 其二
张方平（宋代）

不须南浦怀消黯，好过西山访隐沦。比到岭时应近腊，相思可寄一枝春。
竞渡
苏辙（宋代）

史君欲听榜人讴，一夜江波拍岸流。
父老不知招屈恨，少年争作弄潮游。
长鲸破浪聊堪比，小旆逆风殊未收。
角胜争先非老事，凭栏寓目思悠悠。
浣灵卷为当涂李都宪作 其一
庄昶（明代）

朝浣浣此灵，暮浣浣此灵。汤铭此谁后，得见当涂英。
旧历元旦书怀 其二
陈望曾（清代）

今朝亦效展眉欢，一酌屠苏酒送寒。世外不知新甲子，座中尚有旧衣冠。

诗囊纫作迎年佩，野蔌聊登荐岁盘。拂槛春风自来去，太平山向隔帘看。
雅琴篇
司马逸客（唐代）

亭亭峄阳树，落落千万寻。独抱出云节，孤生不作林。

影摇绿波水，彩绚丹霞岑。直干思有托，雅志期所任。

匠者果留盼，雕斫为雅琴。文以楚山玉，错以昆吾金。

虬凤吐奇状，商徵含清音。清音雅调感君子，

一抚一弄怀知己。不知钟期百年馀，还忆朝朝几千里。

马卿台上应芜没，阮籍帷前空已矣。山情水意君不知，

拂匣调弦为谁理。调弦拂匣倍含情，况复空山秋月明。

陇水悲风已呜咽，离鹍别鹤更凄清。将军塞外多奇操，

中散林间有正声。正声谐风雅，欲竟此曲谁知者。

自言幽隐乏先容，不道人物知音寡。谁能一奏和天地，

谁能再抚欢朝野。朝野欢娱乐未央，车马骈阗盛彩章。

岁岁汾川事箫鼓，朝朝伊水听笙簧。窈窕楼台临上路，

妖娆歌舞出平阳。弹弦本自称仁祖，吹管由来许季长。

犹怜雅歌淡无味，渌水白云谁相贵。还将逸词赏幽心，

不觉繁声论远意。传闻帝乐奏钧天，傥冀微躬备五弦。

愿持东武宫商韵，长奉南熏亿万年。
公子家
聂夷中（唐代）

种花满西园，花发青楼道。花下一禾生，去之为恶草。
再和伯常见寄
司马光（宋代）

诛茅宋玉宅边人，知醉宜城几瓮春。细雨短蓑渔向市，孤村极浦鼓迎神。

遍游七泽身忘倦，更赋千篇意转新。不必沧浪羡清泚，向来缨上已无尘。
水北民家窗间有题夜深短檠灯功名平生心者戏
曹彦约（宋代）

竹外两县境，水北一草舍。
蔀屋日见斗，韫匵玉待价。
祸福自倚伏，得失忽昼夜。
子盍去墨守，我亦入远社。
三江口
周端朝（宋代）

吴门台北竹楼隅，三日追陪漫叟居。
晓梦惊辞赤壁鹤，夜栖看打武昌鱼。
横洲遥溆分灯影，落月斜河运斗车。
回伏三江问汉口，陆离兰叶响环琚。
题秋堂四兰
释绍昙（宋代）

指玉弹晓，喙檀噀春。
倏尔生妬，阴飚不仁。
深父学士示易诗四首某辄和韵 其三
彭汝砺（宋代）

圣意藏羲易，人心勿舍旃。玩爻知上古，经火叹遗编。

六画功成简，三才道亦玄。兄今微大过，默默识真筌。
读书三首
陈杰（宋代）

汝以为多学，吾犹及阙文。
忧端已秦誓，糟粕尚三坟。
临河客舍呈狄明府兄留题县南楼
岑参（唐代）

黎阳城南雪正飞，黎阳渡头人未归。河边酒家堪寄宿，

主人小女能缝衣。故人高卧黎阳县，一别三年不相见。

邑中雨雪偏著时，隔河东郡人遥羡。邺都唯见古时丘，

漳水还如旧日流。城上望乡应不见，朝来好是懒登楼。
寄翰苑所知
宋无（元代）

多士富文治，明良际盛时。
骚坛先佩印，策阵已搴旗。
西极蹄千先，南溟翼四垂。
疾雷天地板，崩岳鬼神移。
学过三都赋，神超七步诗。
阴何须大赏，鲍谢只平欺。
尺壁光难掩，华钟乡发迟。
人游丹杜窟，凤哕碧梧枝。
汉室方虚席，枚徙复擅词。
数承恩诏见，直赴重官位。
黄阁登清要，苍生息旧疲。
星辰侵屐鸣，桃本傍阶墀。
珂先豪家逐，铜驼乐部随。
行歌金騕裹，醉舞玉参差。
杜曲花偏满，蓬亚酒不辞。
弓开射熊馆，剑倚化龙陂。
秀彦居同寀，轩车出共驰。
侯门相杂还，寒素独吁嘻。
斋榻应容下，仙舟可待追。
亦惭才莫逮，终负志难衰。
攀附羞萝芒，傍徨向路岐。
未酬题柱与，徒抱練丝悲。
幽谷音独梁，监车力尚搜。
泥途淹騄駬，荆汪困黄鹂。
睍还求友，胜骧欲避羁。
愁吟长铗伴，间梦矮阗如。
缝掖今谁贵，乘桴任所之。
短章非善颂，聊以展吾私。
又次前韵赠贾耘老
苏轼（宋代）

具区吞灭三州界，浩浩汤汤纳千派。
従来不著万斛船，一苇渔舟恣奔快。
仙坛古洞不可到，空听余澜鸣湃湃。
今朝偶上法华岭，纵观始觉人寰隘。
山头卧碣吊孤冢，下有至人僵不坏。
空余白棘网秋虫，无复青莲出幽怪。
我来徙倚长松下，欲掘茯苓亲洗晒。
闻道山中富奇药，往往灵芝杂葵薤。
诗人空腹待黄精，生事只看长柄械。
今年大熟期一饱，食叶微虫真癣疥。
白花半落紫穟香，攘臂欲助磨鎌铩。
安得山泉变春酒，与子一洗寻常债。
华严真师以诗见贶聊成二章纪其趣尚
司马光（宋代）

知足随缘处处安，一身温饱不为难。
禅房窄小缠容榻，此外从它世界宽。
满庭芳 寿妻母高令人
向滈（宋代）

玉粉匀梅，曲尘浮柳，画檐迟日融融。金猊喷麝，庭户转香风。

好融闲居戏彩，寿觞举、和满春容。须知道，闺门孕秀，佳气在帘栊。

无穷。观盛事，年年此会，拚醉金钟。又何须、西池高宴仙宫。

尽把乔松□寿，兼大国、秦虢重封。那堪更，门阑多喜，女婿近乘龙。
三月三日
白居易（唐代）

画堂三月初三日，絮扑窗纱燕拂檐。
莲子数杯尝冷酒，柘枝一拂试春衫。
阶临池面胜看镜，户映花丛当下帘。
指点楼南玩新月，玉钩素手两纤纤。
天门山
余芑舒（宋代）

谁将嘉号标奇观，山鸟山花第一重。
天阙常时瞻北极，县图此处数西峰。
景云百战犹遗址，当日诸公几瘦筇。
定有英灵来访旧，夜闻嘶马晓无踪。
大?
赵文（宋代）

正宝香残，重帘静，飞鸟时惊花铎。沈思前梦去，有当时老泪，欲弹还阁。太一宫墙，菩提寺路，谁管纷纷开落。心情浑何似，似琵琶马上，晓寒沙漠。想筝雁频移，钏金度瘦，素肌清削。

相思无奈著。重访旧、谁遣车生角。暗记省、刘郎前度，杜牧三生，为何人、顿乘芳约。试把菱花拭，愁来处、鬓比生觉。念幽独、成荒索。何日重见，错拟扬州骑鹤，绿阴不妨细酌。
中宗祀昊天乐章。太和
佚名（唐代）

恭临宝位，肃奉瑶图。恒思解网，每轸泣辜。

德惭巢燧，化劣唐虞。期我良弼，式赞嘉谟。
舟居酬杨大和别驾自秋官左迁
符锡（明代）

离颜渐喜破官河，那问潮阳路几何。宝剑动随妖气遁，屏车远载月明多。

海田入夏先收稻，粤水凌秋不败荷。圣主若为无意在，要将芒刃试朝歌。
重九会饮万景楼
陆游（宋代）

粲粲黄花手自持，登高聊答此佳时。
纤云不作看山祟，斗酒聊宽去国思。
落日楼台频徙倚，西风鼓笛倍凄悲。
彭城戏马平生意，强为巴歌一解颐。
客居萧寂归思甚浓诗以自遣
贾臻（清代）

短梦瞢腾浊酒倾，梦回酒醒记分明。来如赴约霜前鬓，得不偿劳纸上名。

除是归田学元亮，不然叱石访初平。东风吹绿河桥柳，付与离人管送迎。
失调名
佚名（宋代）

百紫千红开遍了。
马山杂咏三十韵 其三
成鹫（清代）

高泉过雨自淙淙，独坐无心外境降。断送浮云归八极，止留孤境印千江。

野狐队里燃华表，顽石中閒建法幢。惭愧有情偏识我，十年前已掩蓬窗。
癸巳岁除夜诵孟浩然归终南旧隐诗有感戏效沈休文八咏体作 其四 多病故人疏
程俱（宋代）

雁足慵难寄，鸡栖出厌频。路长时有梦，人远遽如新。

胶漆唯穷士，云泥隔要津。嚣嚣亦何病，懒放任天真。
真隐峰
陈渊（宋代）

高人有真趣，林壑暂栖迟。悠悠经济心，未许巢由知。
醉歌
汪元量（宋代）

吕将军在守襄阳，十载襄阳铁脊梁。
望断援兵无信息，声声骂杀贾平章。
丁朱
释行海（宋代）

独住云边旧草堂，恨无微力答吾皇。
又惊烽火交丁未，暗惜山河到靖康。
塞马病衔秋草白，乡兵泣对野花黄。
年来喜报残金灭，歌舜歌尧入乐章。
拼桑得替题道院
宋伯仁（宋代）

煮海三年不等闲，几多归梦绕青山。
鸢肩诗瘦羞郊岛，蜗角名虚愧触蛮。
戈淅剑炊恬砑耐，云翻雨覆任痴顽。
知机人识圆机意，尽在西风一笑间。
送李殷游边（一作送李殷游西京）
刘驾（唐代）

十年梦相识，一觏俄远别。征驾在我傍，草草意难说。

君居洞庭在，诗句满魏阙。如何万里来，青桂看人折。

行装不及备，西去偶然诀。孟夏出都门，红尘客衣热。

荒城见羊马，野馆具薇蕨。边境渐无虞，旅宿常待月。

西园置酒地，在夕簪裾列。壮志安可留，槐花樽前发。
田父吟
方逢辰（宋代）

清溪眇如斗大吧，万山壁立土硗瘠。
百硗地无一硗田，九十九硗如剑脊。
一亩之地高复低，节节级级如横梯。
畈心一畦可一亩，边旁一亩硗数畦。
大家有田仅百亩，三二十亩十八九。
父母夫妻子妇孙，一奴一婢成九口。
一口日瞰米二升，茗鹾醯酱菜与薪。
共来日费二三斗，尚有轮官七八硗。
小民有田不满十，镰方放兮有菜色。
曹胥乡首冬夏临，催科差役星火急。
年年上熟犹皱眉，一年不熟家家饥。
山中风土多食糜，两儿止肯育一儿。
只缘人穷怕饿死，可悲可吊又如此。
有司犹曰汝富民，手执鞭敲目怒视。
今年淫雨天作难，汹涌澎湃四五番。
浮尸弊屋环江下，迸出裂地如鲸奔。
半山都成水泽国，平地皆作龙蛇窟。
水头晚退早复来，屋角朝出夕又没。
岿然令丞簿尉衙，下视四境无人家。
水平归家无屋住，有屋住者无生涯。
农民抛家认亩陇，担砂翻石肩皆肿。
百千一亩判晚身，一坵硗作两坵种。
都来一亩无百千，买身已费半百钱。
眼前插种已剜肉，头后丰歉酒在天。
晚田再种未可保，早田无身为出草。
皂衣旦暮来槌门，今年苗税催得早。
打快织机趁头网，作息糴米输苗仓。
更有一言牢记取，断不许人言灾荒。
杂咏七言十首
刘克庄（宋代）

元老墟墓中得贬，诸贤烟瘴里招魂。
无尽自夸佛口眼，子厚先拚鬼骨臀。
摊破浣溪沙
陈继儒（明代）

蜂欲分衙燕补巢，阴阴落叶遍江皋。一阵窗前风雨到，打芭蕉。

江起幽人初睡午，茶烟缭绕出花梢。有个客来琴在背，度红桥。
晚眺
朱继芳（宋代）

鸟飞欲尽暮烟横，一笛西风万里晴。
山外有山青不见，微云映出却分明。
寒花葬志
归有光（明代）

婢，魏孺人媵也。嘉靖丁酉五月四日死。葬虚丘。事我而不卒，命也夫！

婢初媵时，年十岁，垂双鬟，曳深绿布裳。一日天寒，爇火煮荸荠熟，婢削之盈瓯，予入自外，取食之，婢持去不与。魏孺人笑之。孺人每令婢倚几旁饭，即饭，目眶冉冉动，孺人又指予以为笑。

回思是时，奄忽便已十年。吁，可悲也已！
郭氏山林十六詠閟雲关
陆游（宋代）

白雲如高人，择友尚傲世。
朱门客三千，一点不可致。
亨父录示山斋即事五篇索和遂次其韵 其一
吕南公（宋代）

斋阁得山栖，萧然万虑遗。此心终异俗，吾道更同谁。

好意凭琴写，衰颜取镜窥。穷通殊未定，幽独欲何之。
题及之后山新筑茅舍
赵汝鐩（宋代）

潇洒人间世，柴门夹两槐。
诗僧恰方去，俗客不曾来。
翠合苔初长，红娇杏半开。
南边许多地，腊月竹须栽。
月波楼为吴孟实题
程敏政（明代）

遥天无片云，溪水荫清樾。谁开溪上楼，早见溪上月。

恍然冰壶中，涌此烂银阙。主人时独来，水鸟声乍歇。

橘林晚霜过，荷沜微风发。晴峰远相带，隐隐青一发。

水天荡无垠，斗柄正高揭。凭阑击唾壶，神爽已飞越。

我欲往从之，乘夜泛渔筏。一笑捲疏帘，促席共薇蕨。

酒力清易醒，诗怀浩难竭。入眼竹洲寒，何时解尘袜。
述怀五十三首 其二十一
周是修（明代）

大化每不息，滚滚东逝波。少壮能几时，其如老大何。

盛极衰已至，乐尽哀还多。白日无复返，青阳宁再过。

昨为绮罗园，今成衰草坡。昨为红颜子，今成鬓皤皤。

云胡有美酒，日夕不高歌。
赠卢苕园
卢文弨（唐代）

寂寂扬雄宅，惟君数往还。交怜同臭味，贫有好容颜。

疑义常从析，新诗更许删。闷来谁慰藉，真意最相关。
予与江阴何鼎叔铉别三十六年乃相见于钱唐感旧述情谩成四韵
黄溍（元代）

月寒霜树久相依，春去风花各自飞。远信已随潮水断，故交浑若晓星稀。

绨袍可恋知谁在，青镜频看叹昨非。正欲从君共倾倒，莫言兴尽便须归。
洛中送韩七中丞之吴兴口号五首
刘禹锡（唐代）

昔年意气结群英，几度朝回一字行。

海北江南零落尽，两人相见洛阳城。

自从云散各东西，每日欢娱却惨凄。

离别苦多相见少，一生心事在书题。

今朝无意诉离杯，何况清弦急管催。

本欲醉中轻远别，不知翻引酒悲来。

骆驼桥上蘋风急，鹦鹉杯中箬下春。

水碧山青知好处，开颜一笑向何人。

溪中士女出笆篱，溪上鸳鸯避画旗。

何处人间似仙境，春山携妓采茶时。
雨潇潇戏而有所赠
董纪（明代）

雨潇潇，泥滑滑，风如刀，耳如割。行路正难行，行人欲愁杀。

马上顾舟中，贵郎遇富翁。驱驰莫相笑，同是路途穷。

富翁舟中无坐立，贵郎马上毡衫湿。腰缠十万受此寒，不如在家贫亦安。
城中小筑新成夏月馀凉堪贾虽仅容膝亦颇远俗漫裁十律以畅幽襟 其七
邓云霄（明代）

日永乘凉似饮冰，疏帘挥麈破炎蒸。忘言自会无弦调，习静翻同有发僧。

煮茗已尝甘露乳，御风还蹑碧云层。群峰秀色凭栏尽，不必扶筇更再登。
留别黄子默
王庭圭（宋代）

回瞻人在斗南边，目断湘中万里天。驱马又过衡岳寺，携家却上洞庭船。

江湖足了平生事，文字岂徒今世传。不共离亭一樽酒，行看待我著归鞭。
和范景仁王景彝殿中杂题三十八首并次韵 其十三 石咏
梅尧臣（宋代）

君王爱石丑，百孔皆相通。怪状一如此，补天有何功。

匪言不可转，安得来宫中。女岂比柱础，莹然受磨砻。
通判成郎中生日人凡送香合寿星皆不受独以诗献
孔平仲（宋代）

和似阳春静似山，讴谣千里祝公年。暂留卑湿江城地，且庆舒长夏景天。

盛德自当增寿考，高才行且复蕃宣。香奁画轴知无用，只有诗篇不值钱。
戏题睡庵壁
郭印（宋代）

自我观世间，色色厌逐迫。
个中无尺地，漫不见阡陌。
中有南柯无，未怕东方白。
闭眼一榻多，开眼六合窄。
弥明息如雷，非我门下客。
觉寐两不知，偃仰有真宅。
呈乐道
司马光（宋代）

欢迎俛仰皆陈迹，薄宦须臾即色空。试忆昔年双桂会，只如前日梦魂中。
送医士方际泰归茅山三首 其一
缪彤（清代）

卖药长安市，超然寄一身。摺驴偏识路，破袜不生尘。

入世性情古，还乡面目真。自惭留滞客，对尔叹劳薪。
醉乡十二首 其十
郑思肖（宋代）

大哉春宇，温厚凝聚。靡有冱寒，暖于吹煦。厥俗孔洽，恬无憎妒。

高阳之徒，历年熟路。惟楚屈平，欲来莫赴。我至是邦，妙莫能喻。

至和滋形，神与天遇。载朗笑咏，金玉韶頀。至清之气，嘘呵风露。

喜若悟道，默契玄趣。陋彼市朝，喧隘弗寤。愿我遐年，克寿厥寓。
即事
葛天民（宋代）

春涨侵高岸，春云裹乱山。
倒迁杨柳活，斜倚桔槔闲。
世味老方淡，花时晴最悭。
东风嗔懒动，故故撼紫关。
题照盆孩儿图
弘历（清代）

呼来却弗应，顾时镇相视。扶盆问水中，汝是谁家子。

相共揶揄嬉，似与周旋惯。道是影非真，谁知形亦幻。

肖貌刘家法，形容高氏诗。最怜玉笋种，尽是箨龙儿。
蝇蝶鸡麝鸾凤等成篇
李商隐（唐代）

韩蝶翻罗幕，曹蝇拂绮窗。斗鸡回玉勒，融麝暖金釭.

玳瑁明书阁，琉璃冰酒缸。画楼多有主，鸾凤各双双。
贺陈握卿补增
吴萃奎（清代）

增广由来制盛唐，茂才声价倍生光。士逢知己文章重，学到如君志气扬。

自命信堪居上等，同侪几见列成行。他年养就冲天翮，定入云霄万里翔。
颂古一百则
释正觉（宋代）

迷悟相返，妙传而简。
春拆百花兮一吹，力回九牛兮一挽。
无奈泥沙拨不开，分明塞断甘泉眼。
忽然突出肆横流，险。
绝句九首
杜甫（唐代）

闻道巴山里，春船正好行。
都将百年兴，一望九江城。
水槛温江口，茅堂石笋西。
移船先主庙，洗药浣沙溪。
谩道春来好，狂风大放颠。
吹花随水去，翻却钓鱼船。
西山访隐
上鉴（清代）

人远山深云景新，青溪石落画烟晴。飘残絮影遥知柳，啼遍桃花不见莺。

沓嶂开天春一线，危岩飞瀑雪千层。野猿见客如相识，为叩松关鹤自迎。
江孟思求题季弟歙教谕季用挽章卷
朱同（明代）

维南有祥凤，文采华羽翰。好音鸣朝阳，来集紫阳泮。

方当瑞盛时，一往不复返。空有五色雏，群从已星散。

世路多险艰，劳生足奔窜。盖棺事即终，何用计修短。

元方哀独深，泪向诗篇满。泪枯眼亦枯，当以情自浣。
次韵毅父提刑将至蒲见寄
晁补之（宋代）

骑报山云见旗脚，吏趋原雪没靴翁。
朅来定坐玄犹白，捷去还忧易又东。
他日江湖空白首，只今关陇有清风。
登瀛契分南迁梦，十五年来事事同。
吉祥寺僧求阁名
苏轼（宋代）

过眼荣枯电与风，久长那得似花红。
上人宴坐观空阁，观色观空色即空。
奉和御製玉清昭应宫成
夏竦（宋代）

中宸夜驻飞廉辔，东阙朝迎绿错篇。
祇建宝宫朝睟象，载崇金阁奉真铨。
高侔紫极威神异，回据柔灵胜势宣。
矗矗端平规景叶，煌煌丰丽圣功全。
承隅阳马层云隔，鸣磬花台晓色先。
别笈籙缄龙印字，清坛香奏鹊鑪烟。
流泉灌注通河汉，列馆回环接洞天。
玉籁琅璈鸾竞舞，蕊书金简鹤争传。
采梁虹指祺祥集，银榜星分庆赏延。
永镇帝居资曼寿，五城奚取汉迎年。
瓜
李峤（唐代）

欲识东陵味，青门五色瓜。龙蹄远珠履，女臂动金花。

六子方呈瑞，三仙实可嘉。终朝奉絺绤，谒帝伫非赊。
次韵张济川二首
李若水（宋代）

涧底战骸霜雪枯，笼烟万瓦半荒墟。
流离赤子马前位，争问九重知也无。
张司徒所画山国图歌
顾璘（明代）

滇南一道盘云上，永昌巍巍更西望。
水流直下洱海深，陆地夫容矗相向。
小石纷磊磊，大石高盘陀。
连空互撑叠，仰睇青嵯峨。
攒峰插牛斗，飞涧悬天河。
崩崖倾断下无地，但见猿猱挂罥号烟萝。
丹砂空青，的<女岩>阿。
宝玉夜炯，灵光荡摩。
天门洞开，紫宫逶迤。
玉女对侍，星官骈罗。
至高之极始见此，辽绝下奈诸方何。
马蹄缄铁尚不得度，行人跛鳖焉能过。
我生水国多见水，不图山高乃如此。
画家山水贵相半，吁嗟谁悉寰区理。
南园大老司徒公，维山降神为世雄。
晚张能事发新格，尽吐磈礌之心胸。
引缣迅扫鸣长风，颠林倒壑貌不同。
苍云黯惨喧霹雳，白日照耀开鸿蒙。
蛟龙盘拏古木死，蝀螮漂疾飞梁通。
千峦万嶂堆墨华，忽然平旷披风沙。
楪榆开凿巂君国，桃源点缀秦人家。
孤城四面削玄壁，危楼仄立明丹霞。
时清颇知官府静，化远亦爱蛮夷嘉。
老翁戏猎逐黄犬，娇女明妆簪素花。
形胜分明在指顾，风俗想像增咨嗟。
腾冲靡莫余千里，部落微茫分远迩。
更挥淡墨洒余姿，遂使天涯穷尺纸。
昨逢伯子示此图，瞠目惊叹从前无。
乃知山岳气磅礴，不用滥漫谈江湖。
今之好山有二老，太原司马吴门都。
见此寄书定相索，公乎公乎，须写数本万里络绎传吾徒。
鸥鹭世界
张炜（宋代）

閒飞芦苇疑成序，独立菰蒲似不群。
愁思无边烟水阔，画家诗境合平分。
偈六十九首
释道宁（宋代）

宗门奥旨，造者还稀。
体用无私，随流得妙。
有时互为生，伴敲唱随风。
有时对面藏，身难窥影迹。
要津把断，凡圣迷源。
利物垂慈，等閒入草。
陪郑广文游何将军山林十首 其二
杜甫（唐代）

百顷风潭上，千重夏木清。卑枝低结子，接叶暗巢莺。

鲜鲫银丝脍，香芹碧涧羹。翻疑柁楼底，晚饭越中行。
用晦以三寸箧贮金字佛经咒二十余卷精工之甚感而赋谢
王世贞（明代）

函端舍利发，知尔不成空。老眼粗能辨，僧翻未易终。

真文玄奘熟，梵字苑咸工。大类群龙藏，收来一钵中。
出涌金门
陆游（宋代）

出涌金门一黯然，初来犹是绍兴前。
都人百万今谁在，惟有西湖似昔年。
寄顺昌刘节使
叶梦得（宋代）

四海胡尘久未清，遥闻苦战有奇兵。妖氛尽扫人谁敌，捷奏初奇我亦惊。

授钺已欣奇帝泽，挥戈终见静王城。轩台固有英灵在，更遣将军得令名。
西湖雪霁寄彦瞻
释道潜（宋代）

西湖漫天三日雪，上下一色迷空虚。
层峦沓嶂杳难辨，彷佛楼空疑有无。
饥雏乳兽失所食，飞走阡陌空号呼。
中园却羡啄木鸟，利嘴自解谋朝哺。
晓来钟鼓报新霁，天半稍稍分浮图。
试凭高楼肆远目，千里颠倒罗琼琚。
逡巡夜月出海角，光彩猛射来城隅。
方壶圆峤只在眼，绰约恍晤神仙居。
咄哉浩景似欺压，谓我不足为传摸。
风流江左杜从事，气格豪赡凌相如。
安得飘飖跨鸾鹄，手持栗尾来为书。
和仲蒙石龙涡
文同（宋代）

群冈压泾湄，于此聚众首。
其间石屋露，远视若呀口。
林端蹑絙上，却入势愈斗。
围空竖古壁，阔可百人受。
洪钟谁倒仰，巨瓮忽侧剖。
层岩寒泉飞，绝巘怪树走。
阴风喜复怒，野雾吞且呕。
晴岚逼衣襟，欲住不得久。
尝闻耕者说，自昔藏蚴蟉。
当年救旱事，有记刻不朽。
近岁灵恐歇，百祷无一偶。
至今闾里人，不复来奠酒。
阮郎归 寄李都运有之
胥鼎（金朝）

人情冷暖共高低。疏慵非所宜。老夫碌碌本无机。

閒教造物疑。

形木槁，鬓丝垂。山林先有期。故人只道挂冠迟。此心应不知。
赋梅三篇
曾丰（宋代）

万物丛中要独行，荣枯不爱与时争。
翛翛水性云情重，栩栩仙时道骨轻。
饭颗一时工部瘦，首阳千古伯夷清。
未言鼎鼐功犹在，虽竟无功也有名。
刘百十六兄送梅花大鲫新酒以诗将和其韵四首
杜范（宋代）

暖日浮光深水湄，鱼方掉尾煦晴时。
巨鳞如掌勤分饷，兴入扁舟动钓丝。
句
刘谊（宋代）

铜柱将军嗟不见，铁胎丞相镇长存。
王持中读余近诗跋以五绝因次其韵 其三
吴则礼（宋代）

我句如许一生过，君诗政应万人传。但言寒温置馀语，可是从来子敬贤。
送哲公禅老二首
刘弇（宋代）

我闻豫章境，势胜所至生。山皆撞空活，水有照骨清。

其间佛老宫，往往联飞甍。人王邑一隅，古屋才数楹。

尘点自不到，日饱松风声。十丈挂溪影，虹桥插峥嵘。

揶揄下𩵉魖，踉跄笑麇麖。师方得所欲，振锡了不撄。

非如入流子，横计多馀赢。秋畦蹲鸱老，昼饭宜香粳。

由来介石身，忽作归云轻。
杂曲歌辞。小曲新词
白居易（唐代）

霁色鲜宫殿，秋声脆管弦。圣明千岁乐，岁岁似今年。

红裙明月夜，碧殿早秋时。好向昭阳宿，天凉玉漏迟。
饯台倅王司令几叔参釐天府
林表民（宋代）

黼坐颁泥检，黄图驾玉星。自应摅学业，端不藉门庭。

冻日湖梅白，春风院柳青。从今亨路去，台岭记曾经。
悼林仲逸县尉
陈傅良（宋代）

家故书千卷，生才试一斑。
尝音殊不少，筮仕独何艰。
松菊将身隐，苹蘩忽涕潸。
幸哉贤玉润，有诔不容删。
贺圣朝（道中闻子规）
赵鼎（宋代）

征鞍南去天涯路。青山无数。更堪月下子规啼，向深山深处。

凄然推枕，难寻新梦，忍听伊言语。更阑人静一声声，道不如归去。
关山路三首
孔武仲（宋代）

晨朝马匹涉崎岖，映水梅花尚一株。
旬日山川历千里，江南雪蕊已全无。
奉和圣制登骊山高顶寓目应制
刘宪（唐代）

骊阜镇皇都，銮游眺八区。原隰旌门里，风云扆座隅。

直城如斗柄，官树似星榆。从臣词赋末，滥得上天衢。
望江南
陈朴（宋代）

珠自右，飞电入丹城。内养婴儿盈尺象，时逢九数采阳精。火向盈中生。

烧鬼岳，紫殿势峥嵘。随意出游寰海内，寐如砂碛卧长鲸。时序与偕行。
冬日杂兴六首 其五
张耒（宋代）

南壁苍崖壮，穷冬井落閒。风声先老树，日色避诸山。

落雁饥相向，啼乌夕自还。微微寒月影，蓬户已深关。
倦寻芳慢　 咏雨
刘基（明代）

翠霞映日，柱础生云，衣袂先冷。石燕飞时，天与乱山俱暝。

稍见如丝随风细，渐看密洒沧江迥。倚阑干，恁昏昏过了，清和光景。

小楼外、榴花间竹，可恨红英，飘坠苔径。雾罩阳台，悽恻梦魂难醒。

阶下决明忧烂死，草根得意惟蛙黾。正萧条，又沉沉戍鼓，夜凉人静。
观棋（一作段成式诗）
温庭筠（唐代）

闲对楸枰倾一壶，黄华坪上几成卢。

他时谒帝铜龙水，便赌宣城太守无。
远别离 其二
黄镇成（元代）

远别离，秋胡妻，五年不见容颜非。学成无患富贵迟，吾宁采桑待君归。
留题凝翠阁二绝 其一
李纲（宋代）

重到沙阳十二春，新罹兵火为伤神。欲论旧事无知者，只有青山是故人。
和周凌云秋日光邑山行韵
黄镇成（元代）

闽岭秋深水树凉，原田耕穫岁时忙。无人画得农家乐，雨过青疏白稻香。
烧木佛
释心道（宋代）

彭祖八百乞延寿，秦皇登位更求仙。
昨向天津桥上过，石崇犹自送穷船。
春夜寒甚怀凤生
陈作霖（清代）

三月将半春未归，海棠冻僵红不肥。满天密云悭作雨，朔风料峭寒砭肌。

此时摊书拥裘坐，微吟肯辍镫前课。漏滴铜壶宵已深，淡月窥帘趁窗破。

北乡飞鸿逐去尘，谁怜怀远意逡巡。深居斗室犹嫌冷，况尔风檐对策人。
秋蛩
王蔚宗（清代）

东野诗鸣何太苦，南园鬼语未全收。澹烟晓月迷三径，破叶疏花老一秋。
行次德清
张镃（宋代）

渐凉山水倍清华，不说渔樵亦自嘉。
好是趁人全省力，龟溪才过又荷花。
拟古七首 其二
周权（元代）

东溟跃羲和，西海骋望舒。迭运不遑息，汲汲司晨晡。

人生百年间，有如涉长途。途长日苦短，何以宁其躯。

白露沾我衣，众芳忽萎枯。逝将蹑飞霞，驻景凌方壶。
送金华王琴士还山
傅若金（元代）

年少金华客，囊琴暂出山。忽闻春水满，径逐暮云还。

三洞飘玄鹤，双溪下白鹇。应寻牧羊子，时过绿萝关。
题张仲寅甘老堂
曾丰（宋代）

功名镜里犹黑头，谁子速之营菟裘。
四朝元老人姓周，扫三在菟蟠蛟虬。
元老之门几从游，天上公子第一流。
十论较之过秦优，记室有劳无束修。
郊霈异恩小相酬，过而睨之海中沤。
从渠进进吾休休，胸中一壑复一丘。
酒发诗豪不宜搜，风月自与毫端谋。
木奴竹君岁所收，不翅汉家千户侯。
归哉老矣余何求，舐蜜啖蔗味悠悠，
孤松野鹤无春秋。
寄浙右旧幕僚
孟迟（唐代）

由来恶舌驷难追，自古无媒谤所归。勾践岂能容范蠡，

李斯何暇救韩非。巨拳岂为鸡挥肋，强弩那因鼠发机。

惭愧故人同鲍叔，此心江柳尚依依。
丁巳熹朝
释元肇（宋代）

露白风清八月时，晨光初度透熹微。更添来岁一分健，便是浮熹七十稀。

识得荣枯皆是妄，了知出处未全非。旁人不用相薰祝，自有天香桂子飞。
赠苏州韦郎中使君
孟郊（唐代）

谢客吟一声，霜落群听清。文含元气柔，鼓动万物轻。

嘉木依性元，曲枝亦不生。尘埃徐庾词，金玉曹刘名。

章句作雅正，江山益鲜明。萍蘋一浪草，菰蒲片池荣。

曾是康乐咏，如今搴其英。顾惟菲薄质，亦愿将此并。
贺秀岩李工侍七首 其五
程公许（宋代）

双桧蟠根不记年，尽饶红紫竞春妍。箯舆来往清苕岸，坡颍那能此乐全。
答韩中丞容不饮酒
李频（唐代）

老大成名仍足病，强听丝竹亦无欢。

高情太守容闲坐，借与青山尽日看。
朱天倩新居二首
沈德符（明代）

枇杷花下绮窗开，眉史前头贮麝煤。
锦绠重沾弃脂水，画奁先就避风台。
敲笼戏惹春禽骂，下箔教迷暝燕回。
坐对清溪应借问，小姑何日肯为媒。
姑苏秋夕与余丈广霞坐京兆杜子寓楼
屈大均（明代）

嗟尔姑苏客，萧然含暮愁。相思二华月，独立五湖秋。

吴俗轻高节，秦风急好仇。今宵共樽酒，感激典貂裘。
次韵张丞二首
陈造（宋代）

夫君腹笥尽奇谋，每叩谈锋听不休。
诵赋久嗟无此作，荐贤端合拔其尤。
小迟荣路观掀趠，聊为同寮盖谬悠。
政恐诸公有推挽，平时果艺仰由求。
凤凰边门
锡珍（清代）

边门以外地，数百里之遥。榛莽谁从辟，雈苻不见招。

算缗缘木谁，诘慝到山樵。晋有桃源乐，秦收陆海饶。

未堪将客逐，安得作荒烧。据国争非触，临边俗异要。

吴沙赋可受，泽瓦首先枭。旷土成都邑，流氓有暮朝。

不游町疃鹿，应革泮林鸮。智慧乘时出，功名与世标。

再能加富教，便可入风谣。除是皇华使，谁停问俗轺。
寄题周元吉左司山居三咏 其三 适庵
杨万里（宋代）

莫道莼鲈不近名，尽谈鹏鴳未忘情。醉中赌得苕溪月，醒后还输茂苑莺。

岂但二豪俱不见，向来三杰亦何成。有人来问适庵趣，便是公荣也一觥。
和洪秀才八首
胡寅（宋代）

栽花为事业，种秫是谋猷。
不羡两蜗角，从教双鬓秋。
登楼山抹黛，垂钓水澄眸。
此乐应谁侣，雩风昔从游。
颂古四首
释云贲（宋代）

竿头崖头撒手去，阆州沣州寻路归。
廉纤脱尽全机露，八角磨盘空里飞。
八声甘州 和邵复孺
钱应庚（元代）

折阑难寄远，渺汀蒲，烟思共依依。甚檐花听断，骚章歌罢，此意谁知。满眼孤村流水，肠断去年时。过了端阳日，重问归期。同是天涯羁旅，叹湘灵鼓瑟，笑我全非。九江风雨外，有客淡忘归。正目渺、骞情愁予，又吴潮、吹上竹枝词。西窗夜，待剪灯深坐，却话相思。
次韵斯远见赠
韩淲（宋代）

剥啄君家去，同为两县来。赵施元保社，徐郑亦尊罍。

便做壮心已，须饶老眼开。交游容易别，十日重徘徊。
句
刘夔（宋代）

冷淡亭台偏种竹，清虚轩砌不栽花。
王令收桂花蜜渍埳地瘗三月启之如新
朱翌（宋代）

桂花老月窟，堕地散金蕊。
长忧风雨余，失此香旖旎。
抚树三叹风，留花姑少俟。
枕中有仙方，解使香不死。
蜜蜂喜输粮，余润犹渐靡。
瘗深阅三月，发覆验封玺。
虚堂羽新观，博山为频启。
初从鼻端参，忽置秋色里。
氤氲缥缈间，可以降月姊。
自兹闻四时，何止名七里。
招李汉臣饮与汉臣别九年相视癯然各已翁矣
吴则礼（宋代）

平生三毛尔，鬓发眉与须。
标何忽霜雪，星星欲无余。
手中木上忽，枯槁正类渠。
而吾方两忘，隐几者谁欤。
是身那有坚，寝饭姑如如。
旧时祖师令，似守商君书。
老夫亦耄矣，戒律今全除。
惟兹笑及嗔，二法元不殊。
独当招故人，浊酒满眼沽。
非徒洗耳恭听离君，且复浇索居。
白鱼良已佳，黄菊端未疏。
肯来共情话，宁辞办篮舆。
薛尧卿场中卷短策长莫录被枉黜
沈周（明代）

峥嵘老气轶长虹，傲睨三千鹄士中。岂尔门监知李广，凭谁榜士为司空。

徘徊鹏凤风斯下，漫衍鱼龙纸易穷。把镜时时照须鬓，怕教愁雪点青铜。
老君十六变词 其十六
佚名（隋代）

十六变之时。生在蒲林号有遮。大富长者树提阇。有一手巾像龙蛇。

遣风吹去到王家。国王得之大叹吒。兴兵动众来向家。离舍百里见莲花。

国有审看一月夜。王心恶之欲破家。忽然变化白净舍。出家求道号释迦。
次柏静涛正使清川江韵
李尚迪（清代）

东渡星槎赋海初，词源直溯木玄虚。行怜地古攀榆叶，却愧厨寒饷鲽鱼。

野渡停骖春水冷，山楼珥节夕阳流。他时傥得黄公讯，为报相思满月如。
山中秋夕
李群玉（唐代）

抱琴出南楼，气爽浮云灭。松风吹天箫，竹路踏碎月。

后山鹤唳定，前浦荷香发。境寂良夜深，了与人间别。
野泊
李孙宸（明代）

小泊西凉岸，相携上翠微。天长人独立，江阔雁孤飞。

世路悲戎马，乡心阻钓矶。故园春酒熟，应亦望予归。
闲说
王建（唐代）

桃花百叶不成春，鹤寿千年也未神。秦陇州缘鹦鹉贵，

王侯家为牡丹贫。歌头舞遍回回别，鬓样眉心日日新。

鼓动六街骑马出，相逢总是学狂人。
寄赵宰三首
陈造（宋代）

猛士语难熊虎样，画楼山立水云间。
雄豪等作诗家助，酒处吟笺莫放闲。
奉梧山李司马送别士重文学之都昌王府文学者司马弟也 其一
边贡（明代）

碧殿朱门地不寒，楚山蕲水足游观。尊开醴酒时应醉，馔出江鱼日可餐。

作赋岂劳伤贾谊，献书休拟学严安。草亭身世羲皇上，一榻清风竹万竿。
沁园春·送翁宾旸游鄂渚
吴文英（宋代）

情如之何，暮涂为客，忍堪送君。便江湖天远，中宵同月，关河秋近。何日清尘。玉尘生风，貂裘明雪，幕府英雄今几人。行须早，料刚肠肯殢，泪眼离颦。
平生秀句清尊。到帐动风开自有神。听夜鸣黄鹤，楼高百尺，朝驰白马，笔扫千军。贾傅才高，岳家军在，好勒燕然石上文。松江上，念故人老矣，甘卧闲云。
偈颂一百四十一首 其一三八
释师范（宋代）

五五二十五，六六三十六。纵以大衍数，终是数不足。

数得足，无不足，碧眼黄头，口哑舌秃。
甘露寺
钱月龄（明代）

弭棹东溪步，寻诗北固游。大江空有月，多景已无楼。

秋草埋香积，黄芦覆故洲。不堪南入望，吴晋两荒丘。
再劝乐天酒
皇甫曙（唐代）

且劝香醪一屈卮。
凝碧池
王维（唐代）

万户伤心生野烟，百僚何日更朝天。(更 一作：再)
秋槐叶落空宫里，凝碧池头奏管弦。
侍赵开府夜宴
陈允平（宋代）

剩陪华佩醉蟠桃，杨柳飘飘拂午桥。
夜月楼台行锦障，春风帘幕卷红绡。
歌传杏苑黄金缕，乐奏梨园紫玉箫。
银漏滴残珠履散，踏花归去路迢遥。
舟行用卢方伯莘老韵 其六
霍与瑕（明代）

徘徊侍高轩，云閒足觞酒。微酡下清溪，斜日筛杨柳。
和许守岩桂
吴芾（宋代）

桂华灿秋杪，造物气所钟。
清香遍十里，不与凡卉同。
使君雅好客，携酒临芳丛。
被花恼不彻，一笑高堂烘。
花本生月窟，何事来樊笼。
疑是姮樊笼。疑是姮娥懒，
睡起鬓蓬松。一枝欲斜插，
误落秋山中。要须排日赏，
拼取百尊空。莫待花零落，
惆怅随西风。
和欧阳永叔送龙学赴陕府酌饮赠别
吴奎（宋代）

陕郡太守来告别，翰林主人为置酒。
急唤寻常诗酒伴，要夸此置为难有。
席间骋辩何快哉，恰似纵丸临坂走。
诙谐往往笑绝倒，同异地时瞋掉手。
共怜奇伟出尘冥，却欲昏愚浪枯朽。
从来豪举必兼包，击节齐侯容九九。
我实鄙钝不晓事，贤公采取宁非偶。
择之文行众所珍，昔日乘槎犯牛斗。
年将老矣又分符，莫遣安排用庄叟。
醉蓬莱·正朱明时侯
霍安人（宋代）

正朱明时侯，院宇清和，庆逢佳节。梦应熊罴，尧蓂翻三叶，罗绮如云，寿杯争劝，竞起歌新阕。瑞气氤氲，祥云缭绕，玉炉频爇。溪室封功，几多勋业，首冠今朝，一时英杰。得配侯门，岂不惭疏拙。彩凤和鸣，早膺荣擢。增盛斑衣列。福禄无穷，年过卫武，辉光阀阅。
送洪旸岩赴班
崔与之（宋代）

法吏了繁剧，儒生擅文墨。
世多兼两长，远到须器识。
昔在晋魂公，曾此趋幕职。
一逢龚庄敏，期以柱天极。
紫微得夫君，嘉禾乏栽植。
广城底山川，融结此英物。
精神天独饶，醉盎春可即。
读书细妍磨，作文工组织。
庭隅立两造，片言分曲直。
疾顽戒已甚，争事退如默。
武库物兼蓄，沧海蠡莫测。
同僚总称好，载路誉声塞。
五羊书筵重，济物多阴德。
荣通付傥来，荐剡岂求得。
薰凉快马耳，汗漫捧鹏翼。
归装可对人，南物毫不殖。
二同羞著我，握手倒巾帻。
幽棲泉石边，喜在文溪侧。
平章诗浩荡，指点棋黑白。
此乐竟何如，满怀春拍拍。
咳唾落珠玑，襟期重胶漆。
高诵归去辞，永守兔完册。
焉知暮岁后，苦被功名迫。
终能幡然起，行矣各努力。
长途希树阴，萧邸谨服食。
悬知风月宵，定启山失忆。
初春置酒河上得前忠武记室饶廷评书因成感咏
宋庠（宋代）

故欢清潩上，今醉浊河边。
素领添新髮，春风似去年。
暖云邙北树，芳草鞏阴田。
感旧情何极，重看记室版。
寄题福州程进道止戈堂二首
李弥逊（宋代）

一麾局促楚江东，时喜邻藩好信通。
坐厌文书朱墨里，静思谈笑圣贤中。
浮瓯小试茶膏白，照眼分尝荔子红。
想见高堂分凫鹜，竞追乐事赏年丰。
歌诗
侯瑾（两汉）

周公为司马，白鱼入王舟。
青玉案（生日）
史浩（宋代）

玉姬曾向瑶池舞。轻掷霓裳忤王母。从此烟霄飞鹤驭。一来人世，有缘相遇，得得为鸳侣。

年年此际霞觞举。彩笔香笺染新句。休饵灵砂奔月去。齐眉不老，直须携手，同上青冥路。
夜泊
张耒（宋代）

远雁初归枫叶干，孤舟晚系岸边滩。
淮声夜静凌风壮，月色秋深照客寒。
疏拙功名甘阔略，飘零踪迹但悲叹。
不关酒薄难成醉，自是年来少所欢。
荔火叹
苏轼（宋代）

十里一置飞尘灰，五里一堠兵火催。
颠坑仆谷相枕藉，知是荔火龙眼来。
飞车跨山鹘横海，风火露叶如新采。
宫中美人一破颜，惊尘溅血流千载。
永元荔火来交州，天宝岁贡取之涪。
至今欲食林甫肉，无人举觞酹伯游。
我愿天公怜赤子，莫生尤物为疮痏。
雨顺风调百谷登，民不饥寒为上瑞。
君不见，武夷溪边粟粒芽，前丁后蔡相笼加。(相笼加 一作：相宠加)
争新买宠各出意，今年斗品充官茶。
吾君所乏岂此物，致养口体何陋耶？
洛阳相君忠孝家，可怜亦进姚黄花。
南山亭吟梅用韵
赵必象（宋代）

玉辇瑶车具，飘飘银台路。
群姬拥盖羽，太真衣缟素。
夜宴琼花拥，玉郎骑鹤赴。
翠衣冻欲仆，芳信谁传付。
无梦高唐赋，酒阑散香雾。
冬日閒居遣兴十首 其四
李纲（宋代）

萧飒鬓丝垂，此怀谁与知。惊心伤网缴，老眼厌旌旗。

未遂庞公隐，空馀宋玉悲。故园何处是，搔首望天涯。
岘首山观羊叔子堕泪碑
袁宏道（明代）

欲知叔子恩多少，但看龟趺碧浅深。铜雀台中歌舞妓，那能挥泪到如今。
颂古九十八首
释印肃（宋代）

迷悟是谁先起立，忘躯失命老婆心。
东西岂离摩耶腹，南北弥纶针不任。
水龙吟 戊午春咏杏花
张野（元代）

雪香飞尽江梅，上林桃李寒犹＊。墙头惊见，枯枝闹簇，生红初喷。嫩绿亭台，新晴巷陌，清明相近。甚等闲句引，狂蜂戏蝶，早不管，人春困。不怕蜡痕轻褪。怕东风乱飘残粉。琐窗犹记，双鹅细翦，一簪幽恨。骏马如飞，流光似箭，归期难准。料黄昏微雨，盈盈泪眼，把燕脂＊。
静庵山居
李侗（宋代）

胜如城外宅，花木拥檐前。
一雨晚时过，群峰翠色鲜。
採荆烹白石，接竹引清泉。
车马长无到，逍遥乐葛天。
次李秀喦鹤不溪四诗韵
刘宰（宋代）

凄凄寒日洋溪流，猎猎西风送客舟。
勇退端为天下计，留行谁为圣王谋。
赠别表兄韦卿
权德舆（唐代）

新读兵书事护羌，腰间宝剑映金章。

少年百战应轻别，莫笑儒生泪数行。
将归南岳黎才翁命萧复来相迎且以二诗见贶因
胡寅（宋代）

涑水分携首重回，南山指日可徘徊。
殷勤头讯烦甥友，更遣新诗两咏来。
秋怀
卫宗武（宋代）

浩浩秋水生，江河若放溜。
翳滓一洗清，山川愈明秀。
惟夫沮洳区，朝满夕已垢。
疏涤曾几何，起秽复自臭。
何异贱丈夫，逐利日贸贸。
委志合群污，气类不改旧。
绍兴祀太社太稷十七首 太社位奠玉币用《嘉安》。春社太稷、土正、后稷通用。
郊庙朝会歌辞（宋代）

土发而祭，农祥是祈。笾豆加篚，典礼有彝。惟兹圭币，用告肃祗。

神灵降鉴，锡我繁釐。
舟中与安道手谈遣日
汪梦斗（宋代）

日长消困共枰棋，适兴何须苦用机。舟窄不妨眠对局，暑轻已觉汗沾衣。

身如禅定一榻上，心似游丝千里飞。何似清吟发天籁，精神疏畅肉生肥。
谯丈复见贻仍次韵答之二首
李流谦（宋代）

笔阵旗开豹绕竿，敢持一镞傍门阑。
朅来戏作凫飞舄，老去嫌为蚋聚酸。
尘土簿书慵挂眼，琼瑶文字喜彫肝。
寄牋阊阖谁相问，九虎近人毛骨寒。
寄路倅
徐积（宋代）

此中可恨恨无山，犹胜纷纷富贵閒。绿野尽充公好尚，朱门安得水回环。

对云披住云边浪，踏月空行月下湾。好戴宫纱著宫锦，时时吟去复吟还。
挽吴宜徽
郑獬（宋代）

平生负高节，至死寸心丹。
明主虽容进，孤臣岂易安。
神归嵩岳黑，人哭洛川寒。
不识平津面，临风亦涕汍。
以嗜酒爱风竹卜居此林泉为韵作十小诗 其三
方岳（宋代）

事有俄顷间，遗臭及万代。吾观于斯人，不过一字爱。
读文选
殷兆镛（清代）

坡公直是讥无用，杜老频闻劝熟精。省识宋唐分界处，文章风尚与时更。
谒宁祠
罗邺（唐代）

春生溪岭雪初开，下马云亭酹一杯。好是精灵偏有感，

能于乡里不为灾。九江贾客应遥祝，五夜神兵数此来。

尽室唯求多降福，新年归去便风催。
腊八日煮粥感赋 其一
陈曾寿（清代）

香粥分雏闹膝前，儿时风味渺如烟。老夫奉佛焚香了，自忏平头六十年。
看花回 南岳寺大悲阁上看玉兰花用清真词韵
陈维崧（清代）

春山淡冶如笑，风光鲜洁。梵阁斜盘碧磴，恰千点琼葩，珑珑才斜。

花明玉净，小斗山窗莺语滑。怜少室、珠树轻分，天花无著姿清绝。

想只有、山间白月。还记省、鬘陀根节。谁伴深林清苦，只幽涧兰心，乱崖石发。

孤情绝照，古寺谁曾经浪折。半檐花，千嶂瀑，看煞难分别。
梦觉
梅尧臣（宋代）

夕梦多梦之，觉来遂成忆。
忆子生平时，事往无一得。
信若此梦寐，岂不见颜色。
复存来告言，言虚音匪默。
是觉曷为真，觉梦可以惑。
追次仇仁近韵谩成三首
方回（元代）

卧思身世事，无夜不更深。
脱难泅登岸，逃名影就阴。
樽中醉鲁酒，弦外自陶琴。
诗就谁能赏，徒劳太古吟。
李府君挽词
李之仪（宋代）

卖药韩康伯，著书河上公。幻同聊复尔，缘散却归空。

独有乡人泪，难胜薤露风。我来嗟已晚，犹及想冥鸿。
家藏旧画效前人论画绝句各系一诗 其六
陈式金（清代）

王孙春草太音希，象外求珍会意微。寿石冀传真面目，百千身化是耶非。
感旧送虞曹杨员外
宋祁（宋代）

曩笑长者言，感恨岁时遽。
不云笑未几，焂已及衰路。
却怀眼中人，落落星向曙。
宁无新相知，论新不如故。
夫子惠然至，适慰离君慕。
缔交三十载，契阔不同处。
丑老向来妍，鬓黑今也素。
伐木喜求旧，谷风念将懼。
我顾滥荣班，君乃叹奇数。
根柢假容进，缠牵以长误。
久领一麾行，江湖极沿泝。
杯酒曾未款，仆夫告方具。
前乐暂还衿，后戚已盈虑。
丈夫固有志，膂力经世务。
何必常相从，卑若堂下屡。
岁满亟来旋，中朝著翔步。
送按察使周志新之浙江
王褒（两汉）

钱塘古雄藩，川陆走四方。第宅富而丽，士庶材且良。

戎卫夹郡富，簿书垂箧筐。翼翼风纪重，独立振宏纲。

夫子南海彦，早登君子堂。金石棘寺评，冠冕柏台行。

绣衣明旭日，玉节严秋霜。仪表动朝著，丹凤鸣高冈。

滇池万里道，揽辔夷獠乡。坐见岁月间，化弦日以张。

再莅东南政，才高行弥臧。致远识骐骥，蟠根别干将。

郁郁吴山秀，汤汤秀水长。令闻与之俱，千载期不忘。
谒陵游九龙池八首 其五 九龙池
程敏政（明代）

山脉贯龙腹，山髓出龙口。九道下成池，千年溉灵囿。
咏扇四首 其四 折扇
荣汝楫（清代）

楮先生共竹君子，巧制人人买聚头。宜画宜书争月旦，可舒可聚剧风流。

层层曲似屏痕展，幅幅轻如帆影收。安得一挥驱酷吏，清风从此遍南州。
又题牡丹上主人司空
孙鲂（唐代）

一年芳胜一年芳，爱重贤侯意异常。手辟红房看阔狭，

自张青幄盖馨香。白疑美玉无多润，紫觉灵芝不是祥。

只恐梦征他日去，又须疑向凤池傍。
辛酉大雪戏成二诗以千山鸟飞绝万迳人踪灭为
周麟之（宋代）

北风夜卷地，冻云晓黏天。
黄竹歌未终，飞霰集我前。
森罗昆山璧，零乱淮夷蠙。
缚贼悬瓠城，安得兵三千。
客信丰寄刘起潜
邓有功（宋代）

怪得寒灯昨夜花，五更归梦倏还家。
多情儿女伤离别，争挽征衫问鬓华。
雒帅觅堂作诗以寄
冯璧（金朝）

云插高牙画戟森，春移宝槛燕堂深。水南红药初退舍，嵩麓紫堂今嗣音。

茧足赪肩坐香累，高梁华栋岂渠心。使君有问花应语，玉树诚佳非故林。
偈颂三十八首
释如净（宋代）

竿木随身，逢场作戏。
释迦老子毒花开，达磨大师王小二。
吹笛打鼓，搀行夺市，
万像森罗笑点头。
清平乐·秋怀骚屑
黎廷瑞（宋代）

秋怀骚屑。卧听萧萧叶。四壁寒蛩吟不歇，旧恨新愁都说。疏疏雨打栖鸦。月痕犹在窗纱。一夜西风能紧，明朝瘦也黄花。
题潘氏画壁
许恕（明代）

浮空积雪拥千鬟，山崦人家俯碧湾。
飞阁卷帘高鸟外，夕阳流碧古松间。
岂无隐者携家入？亦有仙翁采药还。
借我高眠萝屋里，月明风静听潺湲。
次昙师见寄韵
胡奎（元代）

高吟寄天末，寒茧曳孤篁。烱若双明珠，九渊安可藏。

出户见明月，流光入中堂。载弹绿绮琴，匡坐白云床。

寥寥太古调，谁论虞与唐。知音谅非远，我心自忧惶。

挑灯耿无寐，清泪洒淋浪。赖有一瓢酒，慰兹离别肠。
湖居杂兴八首 其五
白珽（元代）

雨后林塘夏亦秋，一葫芦酒在船头。醉来深入荷花去，卧看青天飞白鸥。
出唐安寺寻蒙惠二泉
区怀瑞（明代）

山桃吐火柳含烟，二月桥光更可怜。翠幕不遮江汉女，银罂争挈惠蒙泉。

空闻桂楫沧浪咏，实少莼丝罨画船。乞与军持那得尽，只应饮马过流年。
再会夏石芝
宋伯仁（宋代）

自与君相别，骎骎已数年。
一缄书不寄，千里梦徒然。
雨店花新长，风棂月几圆。
岭梅无恙否，愁满鬓丝边。
贺新郎（九日席上呈诸友）
魏了翁（宋代）

旧日重阳日。叹满城、阑风去雨，寂寥萧瑟。造物翻腾新机杼，不踏诗人陈迹。都扫荡、一天云物。挟客凭高西风外，暮鸢飞、不尽秋空碧。真意思，浩无极。

餻诗酒帽茱萸席。算今朝、无谁不饮，有谁真得。子美不生渊明老，千载寥寥佳客。无限事、欲忘还忆。金气高明弓力劲，正不堪、回首南山北。谁弋雁，问消息。
以坡公君如大江日千里我如此水千山底为韵作
赵蕃（宋代）

生儿思称家，人孰不欲可。
门户冷如冰，其尤莫如我。
甲子岁后园秋色四首 其三 葡萄
郝经（元代）

深院荒草长，短蔓裂塼缝。葡萄本西果，南国谁与种？

插芦为扶本，灌溉甚珍重。瘦骨紫节舒，龙头青线控。

蟠蟠上疏篱，茜茜将远纵。遭遇虽后时，取实望秋仲。

摘露添俎豆，庶閒馆人供。谁知六月旱？卉木焦死众。

断秧馀几花，强勉著土拥。竟作缠结枯，日绕空悼痛。

肺渴口重乾，望梅心欲烘。忽忆河陇秋，满地无歇空。

支离半空架，串草十里洞。拇乳积成岸，澒癑接梁栋。

一派玛瑙浆，倾注百千瓮。往岁见沙陀，回鹘正来贡。

诏赐琥珀心，雪盛瓶尽冻。查牙饮流澌，气压黑马湩。

一旦离魏阙，五载犹在宋。见此复何时？鸟道目逆送。
游悬鼓崖歌
徐威（明代）

郧西县南悬鼓崖，莽幪幪兮条䕸䕸。有狐绥绥幸有窟，有虎眈眈同招豺。

基治有人不爱道，信谓真武承仙阶。安能龌龊居礨泽，秪是婆娑横天街。

左鞭右笞血赤子，勇刀乃脂刲乃膎。岂知禹迹严山旅，亦有虞廷对天柴。

学官读书谙民社，卑山有仙终可怀。樊迟已蒙宣父教，宁谓桃源无垠涯。

凉风吹菊映重九，尊前独泣文章乖。万方未得除旧𤯝，高步许于桓景偕。

宿烟已销轻雾敛，玲珑布袜投青鞋。左瞰天河孤燕尾，右视苏坡双彭排。

前山有农百烟火，后山无名重氛霾。清风随我白马蹄，二三墨客为良侪。

对酒思为孟阳友，哦诗要与灵运谐。森森槁木乾欲舞，恰恰飞禽啼如俳。

山人再拜来谢我，此地逢君名始佳。广下有人来造屋，焚香莫御太和□。

禜祈当见雨随辙，纛祭须令尘蔽靫。一行便寄百年迹，石岩岩兮谁孔皆。
宿射树坪
陶廷珍（清代）

磴道盘空尽，斜坡接小村。半山遥见屋，深树不知门。

水磨喧人语，风镫露石根。卸鞚聊住脚，雪夜梦难温。
历阳十咏之十平痾汤
贺铸（宋代）

文础护清漪，炯若涵冰玉。
澡涤起沈痾，功参灵剂速。
荒唐桑氏经，琐碎桐君录。
利物本无穷，何须尘简牍。
荔枝
郑谷（唐代）

平昔谁相爱，骊山遇贵妃。
枉教生处远，愁见摘来稀。
晚夺红霞色，晴欺瘴日威。
南荒何所恋，为尔即忘归。
病中六首
陈师道（宋代）

软熟羞盘馔，芳辛实枕帏。
候晴先晒席，占湿预烘衣。
易粟鸡皮皱，难培鹤骨肥。
头颅虽若此，虚白日生辉。
輓苏黄门子由
王鞏（宋代）

已矣东门路，空悲未尽情。
交亲逾四纪，忧患共平生。
此去音容隔，徒多涕泪横。
蜀山千万叠，何处是佳城。
酬安之谢药栽二章
司马光（宋代）

护根带土我亲移，荷锸汲泉君自种。
悦目宁将恶草殊，扶危或比兼金重。
送李寅归里
赵汝回（宋代）

怜君竟不偶，每事与心违。
南雪岁将暮，西江帆独归。
停薪待官米，借宅共僧扉。
吾老惭为吏，相期寻钓矶。
戏作冷语三首 其二
韩驹（宋代）

五更和霜蹋积雪，冰坚滑道行人绝。边城十月地冻裂，两崖雨冰万木折。

琉璃为家白银阙，未若冷语祛炎热。
句
苏颋（唐代）

飞埃结红雾，游盖飘青云。

指如十挺墨，耳似两张匙。

丑虽有足，甲不全身。见君无口，知伊少人。
学道
陆游（宋代）

学道知专气，尊生得养形。
精神生尺宅，虚白集中扃。
出岫孤云静，凌霜老柏青。
晨兴取涧水，漱齿读黄庭。
忆扬州
丁棠发（清代）

烟花佳丽古扬州，隋帝行宫迹尚留。锦缆船归杨柳岸，玉台花发广陵秋。

中宵明月闻歌吹，十里珠帘卷画楼。油壁香车虚客梦，为言小杜未曾游。
登庐山峰顶寺
刘昚虚（唐代）

孤峰临万象，秋气何高清。天际南郡出，林端西江明。

山门二缁叟，振锡闻幽声。心照有无界，业悬前后生。

虽知真机静，尚与爱网并。方首金门路，未遑参道情。
役所书事用山谷观化韵 其六
赵鼎（宋代）

夜凉波面涌金霞，坐觉天香落桂华。便合泠然御风去，玉川何待七杯茶。
偈颂十八首
释师体（宋代）

一拳也是打爷来，未有输赢莫放开。
割舍拍盲穷性命，觜喎鼻塌见全材。
监洞霄宫俞康直郎中所居四咏 远楼（栖）
苏轼（宋代）

西山烟雨卷疏帘，北户星河落短檐。
不独江天解空阔，地偏心远似陶潜。
从蜀后主幸秦川上梓潼山
王仁裕（唐代）

綵仗拂寒烟，鸣驺在半天。黄云生马足，白日下松巅。

盛德安疲俗，仁风扇极边。前程问成纪，此去尚三千。
游枫桥寺
李龏（金朝）

吴王旧迹水烟移，几度孤舟此别离。今日来游故人尽，稻花风里乱蝉悲。
塘上行
海瑞（明代）

青青河边柳，菀菀陌上桑。临风似相向，道阻意以长。

流莺飞上杨，归雉回东墙。翩翩曳文裾，水中双鸳鸯。

此为胶舆漆，彼独参与商。乾坤浩无垠，大化何茫茫。

鸢飞与鱼跃，各以适其常。鸿鹄沧溟栖，以俟风云将。
冬夜
陆游（宋代）

忽忽流年恨，悠悠独夜情。
向人灯欲语，遶舍露如倾。
梦每轻千里，愁偏怯五更。
殷勤桑落酒，好为解余酲。
半夜
赵汝鐩（宋代）

坐久香销篆，更长烛屡花。
一轮观浴兔，两部听鸣蛙。
次韵廷秀待制玉蕊
林迪（宋代）

姑射山前雪照人，长安水畔态尤真。
步摇翘玉中心整，瓔珞涂金四面匀。
常笑荼醾藏浪蕊，独陪芍药殿馀春。
自从唐代来天女，直到平园见后陈。
咏葵
宋祁（宋代）

纤草无人爱绿葵，一生私意竟谁知。须防白日倾心处，自是中园卫足时。
次邵东曹借屋诗韵
李东阳（明代）

宦路无心定卜居，又从官邸驻行车。园花不碍东邻蝶，御水潜通内苑鱼。

白石生云当户满，绿苔经雨上垣初。辛勤合似韩京兆，十五年来末有庐。
住马道闻雁
高延第（清代）

萧条旅舍欲三更，残月初开屋角明。一夕霜砧催客梦，千山风树动秋声。

飞腾宝气看长剑，枨触吟怀对短檠。关塞迢遥惊岁晚，南来群雁正纵横。
阮郎归
姜夔（宋代）

旌阳宫殿昔徘徊。一坛云叶垂。与君闲看壁间题。夜凉笙鹤期。

茅店酒，寿君时。老枫临路歧。年年强健得追随。名山游遍归。
雨凉二首呈宗伟
范成大（宋代）

谁扶病客起龙钟，恩在盆倾一雨中。
问讯九关何路到？拟牋欢喜谢天公。
寄题梅宣义园亭
苏轼（宋代）

仙人子真後，还隐吴市门。
不惜十年力，治此五亩园。
初期橘为奴，渐见桐有孙。
清池压丘虎，异石来湖鼋。
敲门无贵贱，遂性各琴樽。
我本放浪人，家寄西南坤。
敝庐虽尚在，小圃谁当樊。
羡君欲归去，柰此未报恩。
爱子幸僚友，久要疑弟昆。
明年过君西，饮我空瓶盆。
偶题
杜牧（唐代）

甘罗昔作秦丞相，子政曾为汉辇郎。

千载更逢王侍读，当时还道有文章。
远望
张祖同（清代）

平原望辽阔，孤鹤不知还。烟远欲无树，云微似有山。

丛阴连百粤，天势落重关。南斗长沙近，萧森未可攀。